Polititeori: Ektepar loppet eldre kvinner for 30 mill
6. MARS 2013: Politiet har mottatt en anmeldelse fra en rekke eldre, velstående kvinner, hvorav langt de fleste er fra Oslo, som føler seg lurt av ekteparet og deres selskaper, som de samlet har investert over 30 millioner kroner i. Paret pågripes og etterforskere ransaker flere adresser i hovedstaden som knyttes til dem. Etter det VG får opplyst, mener politiet at ektemannen (57) og kona (56) i perioden 2003 og frem til pågripelsen skal ha kontaktet en rekke eldre kvinner for å få dem til å investere penger i deres selskaper. Noen ble lovet rente på opp til 10 prosent. Andre ble tilbudt å investere i eiendomsprosjekter på Vestlandet. Imidlertid er tomtene aldri blitt regulert. Flere av de eldre har forsøkt å få tilbakebetalt pengene, men ikke så mye som en krone er blitt utbetalt. Ingen av de siktede erkjenner straffskyld. Heller ikke parets sønn (27). Han er siktet for heleri fordi politiet mener han har mottatt deler av pengene. - Det er neppe tilfeldig at man har valgt mange innenfor denne aldersgruppen. Det siktede ekteparet har vært kyniske, og det har også blitt påpekt i kjennelser fra retten, sier politiadvokat Knut Horn ved Finans- og miljøseksjonen i Oslo politidistrikt til VG. I dagens VG forteller flere av ofrene sine fortvilte historier. Det er historier om knuste drømmer, tom sparekonto, høye lån og en fattig pensjonisttid. Dette skrev Oslo tingrett i en fengslingskjennelse 8. mars: «Retten finner i denne sammenheng grunn til å peke på at alle investorene som er betegnet som fornærmede i nærværende sak, er ikke helt unge kvinner. Dette synes påfallende, og mer enn en tilfeldighet».Etter det VG får opplyst har politiet inntrykk av at alle pengene er borte. De aktuelle eiendommene som ble forespeilet investorene, er såkalte «råtomter» som ikke er regulert for utbygging - og dermed heller ikke for salg. - Vi har gjort en del undersøkelser rundt eiendommene. Det gjenstår en god del reguleringsarbeid. Jeg vil ikke spå noe som helst om de fornærmede vil få pengene sine igjen, men det vil i så fall ta lang tid, sier politiadvokaten.Etter det VG kjenner til har ekteparet opprettet et 20-talls selskaper, som investeringspenger skal ha blitt sluset inn i. Den siktede 57-åringen er utdannet siviløkonom og har tidligere jobbet i DNB og Vital. Flere av kvinnene VG har snakket med sier at de har hatt kundeforhold der, og kjente mannen derfra. Politiet mener mannen har benyttet denne kjennskapen i de påståtte bedrageriene overfor kvinnene. - Det har blitt gjort et grundig forarbeid og de har visst om investorene på forhånd, sier politiadvokaten.- Tror politiet på 57-åringens forklaring om at de fornærmede vil få pengene sine tilbake? - Hvis det hadde vært slik at man hadde evne til å gjøre opp for seg, så er det et poeng for politiet at det ikke har blitt gjort per i dag, svarer politiadvokaten. Etter det VG får opplyst, skal ekteparet ha benyttet seg av jurister for å utarbeide standard investeringsavtaler i henhold til regelverket. Disse skal de selv ha justert i ettertid. - Vi har inntrykk av at de har mottatt innbetalinger på urimelige vilkår og jobber med å se på innholdet, sier Horn.Ifølge VGs opplysninger, skal 57-åringen ha kamuflert en egen provisjon på hele 50 prosent av hver enkelt investering. Det betyr at halvparten av alle investeringene i så fall har gått rett i 57-åringens egen lomme. En fornærmet kvinne skal ifølge politiets opplysninger ha oppdaget dette da hun gjennom årsregnskapet ble klar over at investeringsandelen hennes kun var halvparten av beløpet som hun hadde betalt. Etter det VG får opplyst, skal 57-åringen ha avvist dette og forklart at det kun var regnskapsteknisk og at hun skulle se bort fra det.Politiet har nå tatt pant i ekteparets eiendommer, og to av ekteparets luksushytter på Geilo er lagt ut for tvangssalg til henholdsvis ni og 16 millioner kroner.Det bedragerisiktede ekteparet ble også etterforsket for samme forhold sommeren 2010 - men da skal saken ha blitt henlagt på grunn av manglende kapasitet. Den gangen ble det inngått et rettslig forlik mellom partene, men som ikke skal ha blitt betalt. Nylig ble ekteparet løslatt etter ti uker i varetekt. - Vi har kommet langt i arbeidet, men vil begjære ny varetekt dersom det blir gjort forsøk på gjentagelse. Vi er heller ikke i mål med etterforskningen av sønnen for å se om han har vært en medspiller til bedrageriet, sier Horn.57-åringens forsvarer, Gøran Møller Christiansen, har foreløpig ikke blitt presentert det fulle bevisbildet i saken. - Men jeg noterer meg at det er lang vei å gå fra varetektsfengsling til straff. Ser for meg å legge ned betydelig arbeid i saken, men vil inntil videre avvente om statsadvokaten innstiller på tiltale, sier forsvareren. Advokat Kai Roger Vaag forsvarer den 56 år gamle kvinnen. Hun opplever saken som belastende. - Hun har jobbet med administrative oppgaver i selskapene og hatt kontakt med kommunen for å drive prosjektene fremover. Hun har ikke hatt noe med investorene eller avtalene å gjøre, sier Vaag til VG. - Hvor er investorenes midler? - Pengene har gått til utvikling av prosjektene, arkitekter, infrastruktur og reguleringsplanen. Hyttene er lovlig finansiert, og det er banken som har besluttet tvangssalg, svarer Vaag. Advokat Frode Sulland er forsvarer for 57-åringens sønn (27), som også er siktet i saken. - Han stiller seg avvisende til denne siktelsen og har gitt politiet omfattende forklaringer og dokumentasjon, sier forsvareren.
Politiet har siktet et ektepar i 50-årene for å ha bedratt 50 eldre kvinner for flere titalls millioner. Pengene skal ha blitt brukt til å bygge disse millionhyttene.